НАСОКИ И ПРАВИЛА ЗА КАНДИДАТСТВАНЕ  
за организиране на Летни лагери „Витоша на децата“   
на Столична община

# І. НАСОКИ ЗА КАНДИДАТСТВАНЕ

Проектните предложения следва да бъдат представени чрез попълнен Формуляр за кандидатстване. Кандидатите трябва да се придържат стриктно към Формуляра и да попълнят всички параграфи, описвайки подробно как ще изпълнят целите на проекта, какви ще бъдат ползите от него и как проектът съответства на политиката на Столична община в сферата на физическото възпитание, природното възпитание и активния начин на живот на децата.

Дейностите по проектите следва да се придържат към целите на инициативата „Витоша на децата“, формулирани както следва:

* осигуряване на достъпни и структурирани занимания сред природата;
* насърчаване на физическа активност, спорт и екологично образование;
* равен достъп на всички деца, включително от социално уязвими групи;
* облекчаване на родителите по време на летните месеци чрез качествени дневни лагери.

**При реализиране на проекти по програмно финансиране се насърчава:**

* проектът да съдържа елемент на иновативност и активно участие на децата в дейностите;
* добре обоснована връзка между дейностите, възрастта и нуждите на целевата група;
* ефективно партньорство между юридически лица и образователни институции на територията на Столична община;
* включване на квалифицирани специалисти с опит в дейности на открито, включително в планинска среда;
* участие на доброволци, учители, родители и местната общност.

**Кандидатите:**

* + Могат да са юридически лица с доказан с опит в работата с деца, включително в организиране на дейности на открито, в т.ч. при планински условия в задължително партньорство с училища на територията на Столична община
  + Могат да са Училища на територията на Столична община в партньорство с юридически лица с опит в работата с деца, включително в организиране на дейности на открито, в т.ч. при планински условия;
  + Може да е Дирекцията на Природен парк „Витоша“ в партньорство с училища на територията на Столична община.
  + Трябва да не действат като посредници, а да са пряко отговорни за изпълнението на дейностите.
  + Могат да са кандидат или партньор по едно проектно предложение.
  + Не трябва да са бенефициенти по други програми и инициативи на СО през периода юни-септември.

**Целеви групи:**

* + деца на възраст от 7 до 12 години, като минимум 10% от местата са предназначени за социално уязвими деца.
  + проектното предложение трябва да обхване минимум 100 деца за целия период.

**Период на проектните дейности:** от юни до септември 2025 г.

**Финансиране:**

* + Максимален размер на финансиране на едно проектно предложение: до 16 000 лв.
  + 90% от местата се финансират от бюджета на програмата, допуска се доплащане до 120 лв. на дете от страна на родител/настойник;
  + 10% от местата са безплатни – за деца в социален риск.

**Важно!** Изпълнителят на проекта задължително сключва планинска застраховка за всеки участник в летния лагер за своя сметка.

# ІІ. ИЗИСКВАНИЯ ЗА СЪПЪТСТВАЩИ ДОКУМЕНТИ

Кандидатстващите организации трябва да представят следния пакет от документи:

* + Заявление до зам.-кмета на СО, координатор на Програмата;
  + Попълнен формуляр за кандидатстване;
  + Декларация за липса на конфликт на интереси;
  + Извадка за актуално състояние от регистъра;
  + Удостоверение по чл. 87, ал. 6 от ДОПК;
  + Служебна бележка от банка за активна сметка;
  + Придружително писмо от партньор;
  + Декларация, че нито училището партньор, нито юридическото лице участват по други програми на СО в същия период.

За училищата:

* Формуляр за кандидатстване и заявление (подписани от директора);
* Декларация за липса на конфликт на интереси;
* Служебна бележка от банка за актуалността на сметката;
* Писмо за партньорство, придружено с извадка от регистър, удостоверения по чл. 87, ал. 6 от ДОПК и др.

# ІІІ. ИНФОРМАЦИЯ ПРИ КАНДИДАТСТВАНЕ

Кандидатът попълва формуляр за кандидатстване. Формулярът съдържа следните задължителни раздели:

* + Обща информация;
  + Резюме на проекта – „какво, къде, с кого, кога и защо“;
  + Обосновка и цели
  + Целева група и брой участници
  + Подробно описание на дейностите и график;
  + Очаквани резултати и ефект от реализирането;
  + Бюджет (разходи, финансиране, съфинансиране);
  + Публичност и устойчивост – как ще се популяризира и продължи.

**Допустими дейности по програмата „Витоша на децата“:**

1. Разработване на цялостна програма за дневен лагер

Планиране на дневен график, съобразен с възрастовите особености на децата – редуване на физическа активност, творчески занимания, време за почивка, хидратация и хранене. Включване на дейности в Природен парк „Витоша“.

1. Образователни дейности на открито и екологично възпитание

Организиране на тематични работилници и занимания, свързани с опазването на природата, планинска безопасност, ориентиране, познания за флора и фауна на Витоша.

1. Физически активности и спортни игри на открито

Провеждане на занимания като спортни игри, планински преходи, отборни игри, йога и други двигателни активности. Участие на квалифицирани треньори и водачи.

1. Културно-исторически посещения и занимания

Организиране на образователни излети до музеи, исторически или природни забележителности в природния парк и в подножието на Витоша (Боянска църква, Драгалевски манастир, Музей на мечката и др.).

1. Творчески работилници

Изкуства, занаяти, музика, танци и други форми на творческа изява, които развиват фината моторика, емоционалната интелигентност и креативността на децата.

1. Включване на доброволци, родители и общността

Ангажиране на учители, родители, доброволци и местни експерти в провеждането на лагера с цел създаване на чувство за принадлежност и съвместност.

1. Работа с уязвими групи

Разработване на дейности с подходяща адаптация за деца в социален риск и деца със специални образователни потребности. Осигуряване на подкрепяща среда и индивидуален подход.

1. Вътрешен мониторинг на проекта (задължителна дейност)  
   Проследяване на участието, ангажираността и удовлетвореността на децата и родителите чрез анкети, интервюта, снимков и видео материал. Събиране на обратна връзка от партньори и екипа.
2. Публичност и визуална идентичност на проекта (задължителна дейност)  
   Осигуряване на визуално присъствие на проекта чрез герба на Столична община и надпис: „Проектът се реализира с подкрепата на Летни лагери „Витоша на децата“ на Столична община“. Публичност чрез социални мрежи, медии, и устойчиви рекламни материали (тениски, флагчета, винили и др.).

**График за изпълнение на дейностите**

В описанието трябва ясно да се посочи:

* кога и къде ще се реализират отделните дейности;
* продължителността на лагера;
* кои дейности се провеждат ежедневно и кои – в определени дни от седмицата;
* как е осигурена логистиката (транспорт, храна, осигуровки, медицинска грижа и др.).

**Изпълнение на дейностите**

Трябва ясно да се посочи кой отговаря за планиране, организация и реализация на конкретните дейности, както и кой извършва съответните разходи по тях.

Критерии за допустими разходи: разходи, които се признават при отпускане на финансиране по настоящата обява за програмно финансиране – преки и непреки разходи

**Общи изисквания за разходите – преки и непреки**

За да бъдат допустими разходите трябва да отговарят едновременно на следните условия:

* + да са законосъобразни;
  + да са извършени срещу необходимите разходооправдателни документи - фактури или други документи с еквивалентна доказателствена стойност съгласно националното законодателство;
  + да отговарят на финансовите ограничения посочени в Насоките.

**Допустими разходи:**

Преки над 60%

* + средства и консумативи за преките участници, като например - екипировка за децата /тениски, шапки и др./ сандвичи, сокове, минерална вода и др.;
  + транспорт за преките участници в проекта;
  + застрахователна полица, свързана с дейностите по проекта – транспортна, планинска, по вид спорт за участие в спортни събития;
  + билети за преките участници в проекта – посещение на музей и др. институции.
  + Грамоти за успешно преминат лагер или бандана/ шапка с лого на програмата

Непреки до 40%

* други консумативи и материали, необходими за реализиране на дейността.
* материали и средства за съотените активности - спортни пособия, бои, материали за work ателиетата, карти, книжки за набавяне на печати във връзка с включването във всички предложени дейности - спортни, образователни, културни и т.н.

**Не се подкрепят проектни предложения, целящи финансиране на дейности:**

* + банкови такси и разходи, свързани с гаранции и други подобни на тях;
  + разходи, направени преди одобрението на проекта;
  + други разходи, несвързани пряко с целта на проекта;
  + разходи, свързани с оборудване, обзавеждане и придобиване на дълготрайни материални активи;
  + закупуване на земя и сгради, инфраструктура;
  + ремонтни дейности;
  + глоби, финансови санкции и разходи за разрешаване на спорове;
  + разходи за консултантски услуги свързани с подготовката и/или попълването на документите за кандидатстване;
  + разходи финансирани по друг проект, програма или каквато и да е друга финансова схема произлизаща от националния бюджет, бюджета на ЕС или друга донорска програма на Столична община;
  + разходи, които не са изрично споменати в настоящите Насоки;
  + разходи, свързани с административно обслужване и консумативи на изпълняващата дейността организация – като например: тонер-касети, разходи за телефонни услуги и др.

# ІV. ОЦЕНЯВАНЕ НА ПРОЕКТНИТЕ ПРЕДЛОЖЕНИЯ

Оценяването на проектните предложения по програмата „Витоша на децата“ се извършва от оценителна комисия, включваща експерти от дирекция „Образование“ и представители на Столичния общински съвет.

Проектните предложения се оценяват в следните етапи:

1. Административна проверка

Проверява се:

* Попълнен ли е коректно формулярът за кандидатстване;
* Представени ли са всички съпътстващи документи;
* Спазени ли са изискванията за допустимост на кандидата и партньора;
* Подадено ли е предложението в срок;
* Не участва ли училището партньор или НПО в други програми на Столична община за същия период (удостоверява се с декларация, при установено участие проектът се отхвърля);
* Организацията и партньора не участва повече от веднъж по различни предложения.

2. Съдържателна оценка – от комисия.

**Критерии за оценка:**

|  |  |  |  |  |
| --- | --- | --- | --- | --- |
| **Критерий** | **Описание** | **Точки (0–5)** | **Коефициент** | **Макс.** |
| **1. Качество на програмата на лагера** | Съдържанието на дневната програма е структурирано, разнообразно, балансира между спортни, образователни и природни дейности. Включени са занимания, развиващи физическа активност, екипност, познание за природата. Има грижа за безопасността и подход към различните възрасти. | 0–5 | ×4 | 20 |
| **2. Опит и капацитет на изпълнителския екип** | Представен е екип с доказан опит в работата с деца, включително в дейности сред природата и/или в планинска среда. Има посочени квалификации, роли, ясно разпределение на отговорности. | 0–5 | ×3 | 15 |
| **3. Обхват и целева група** | Проектът включва най-малко 100 деца, има осигурено участие на деца от уязвими групи (мин. 10%). Целевата група е ясно описана. | 0–5 | ×2 | 10 |
| **4. Географско разпределение** | Приоритетно се оценяват проекти от райони на Столична община, които досега не са участвали в сходни инициативи, за да се осигури териториално равномерно покритие. | 0–5 | ×2 | 10 |
| **5. Качество на партньорството** | Партньорството между училището и НПО/друг изпълнител е реално, с разписани роли и ангажименти. Има яснота относно включването на училището и неговата база/ученици.C10 | 0–5 | ×2 | 10 |
| **6. Реалистичност и обоснованост на бюджета** | Бюджетът е логически свързан с дейностите. Съотношението между преки и непреки разходи е спазено. Разходите са ясно разписани и допустими. | 0–5 | ×2 | 10 |
| **7. Очаквани резултати и устойчивост** | Проектът формулира измерими очаквани резултати (брой деца, въздействие). Има идея за повторяемост и устойчивост. | 0–5 | ×2 | 10 |
| **8. Информираност и публичност** | Проектът предвижда видимост на подкрепата от Столична община, ясно са посочени комуникационните канали и използването на задължителните визуални елементи. | 0–5 | ×1 | 5 |

Максимален брой точки: 100

Проекти с над 80 т. Получават 100% финансиране. Под 70 т. – не се финансират.

При равен брой точки – приоритет за слабо обхванати райони и проекти с повече уязвими деца.

# V. ИНФОРМИРАНОСТ, МОНИТОРИНГ И ОТЧИТАНЕ НА ПРОЕКТНИТЕ ДЕЙНОСТИ

Всички одобрени проекти по програмата **„Витоша на децата“** са длъжни да осигурят видимост и публичност на подкрепата от Столична община.

**Минимални изисквания:**

Всички информационни материали (съобщения в социалните медии, тениски, грамоти и др.) трябва задължително да съдържат: герба на Столична община и текста: *„Проектът се реализира с подкрепата на Летни лагери „Витоша на децата“ на Столична община.“*

**Публичност се осигурява чрез:**

* социални мрежи;
* Изработка на рекламни материали с дългосрочна стойност, които ще се използват многократно от участниците, като: тениски, текстилни торбички, бутилки, шапки и други аксесоари;
* медийни съобщения.

**Мониторинг на изпълнението**

Контролът върху качеството и изпълнението на проектите се осъществява от:

* Експерти от дирекция „Образование“;
* Общински съветници
* Назначени външни наблюдатели (при необходимост).

**Мониторинг се извършва чрез:**

* Проверки на място по време на лагерите;
* Изискване на междинна информация при нужда;
* Съответствие със заложената програма, обхват и график.

**Отчитане на проектите**

Одобрените организации са длъжни да представят:

Краен отчет – до 15 октомври 2025 г. включително:

**Съдържателен отчет, включващ:**

* описание на реализираните дейности;
* анализ на резултатите;
* списъци на участниците;
* снимков материал;

копия на програми, дневници, медийни публикации;

**Финансов отчет, включващ:**

* заверени копия на разходооправдателни документи (фактури, платежни документи, договори);
* таблица с направените разходи по пера;
* декларации за съответствие на разходите с бюджета по проекта.

Всички документи трябва да бъдат внесени с придружително писмо до координатора на програмата – заместник-кмет на Столична община, чрез деловодството на СО и се разглеждат от оценителна комисия, включваща експерти от дирекция „Образование“ и представители на Столичния общински съвет.

**Финансирането се осъществява поетапно:**

60% авансово плащане – в срок до 15 работни дни след подписване на договора;

40% окончателно плащане – след одобрение на съдържателния и финансовия отчет.

**Отговорност и санкции**

При установено неспазване на заложените параметри, организацията може да бъде задължена да възстанови част или цялото финансиране;

Организации, които не представят отчет в срок или използват средствата неправомерно, няма да бъдат допускани до следващи издания на програмата за срок от две години;

Цялата документация по проекта се съхранява от изпълнителя и от дирекция „Образование“ за срок от пет години.